**Ministru kabineta noteikumu projekta “Grozījumi Ministru kabineta 2012.gada 24.janvāra noteikumos Nr.68 “Stipendiju piešķiršanas kārtība ārzemniekiem”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Izglītības un zinātnes ministrija (turpmāk – ministrija) ir sagatavojusi Ministru kabineta noteikumu projektu “Grozījumi Ministru kabineta 2012.gada 24.janvāra noteikumos Nr.68 “Stipendiju piešķiršanas kārtība ārzemniekiem”” (turpmāk – noteikumu projekts) saskaņā ar Augstskolu likuma 83.¹pantu, ka atbilstoši noslēgtajiem starptautiskajiem līgumiem un piešķirtajiem valsts budžeta līdzekļiem normatīvajos aktos noteiktā institūcija augstskolai vai koledžai no valsts budžeta var piešķirt līdzekļus stipendijas nodrošināšanai ārzemnieka studijām. Stipendijā ietverama arī citu ar ārzemnieka uzturēšanos saistīto izdevumu segšana. Stipendijas piešķiršanas nosacījumus un administrēšanas kārtību, kā arī kritērijus, pēc kuriem ārzemnieks var pretendēt uz stipendiju, reglamentē Ministru kabinets. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2012.gada 24.janvāra noteikumi Nr.68 “Stipendiju piešķiršanas kārtība ārzemniekiem” (turpmāk – MK noteikumi Nr.68) nosaka kārtību, kādā piešķir un administrē Latvijas valsts stipendiju ārzemniekam (turpmāk – stipendija), kā arī kritērijus, pēc kuriem ārzemnieks var pretendēt uz stipendijas saņemšanu.  Ārzemnieks var pieteikties stipendijai, ja:   1. pārstāv valsti, ar kuru Latvija ir noslēgusi starptautisku līgumu (vienošanos), kura ietvaros ir paredzēta stipendiju piešķiršana attiecīgās valsts iedzīvotājiem studijām Latvijas augstskolās un koledžās (turpmāk – augstākās izglītības institūcija); 2. ja ārzemnieks ir tādas valsts iedzīvotājs, kura piešķir savas valsts stipendijas Latvijas studentiem (ārvalstis, ar kurām Latvija vēl nav noslēgusi starptautiskos līgumus vai vienošanās par sadarbību izglītībā un zinātnē).   To valstu sarakstu, kuru iedzīvotajiem var piešķirt stipendiju, apstiprina ministrija. Uz 2016./2017. studiju gadu ir spēkā 28 starptautiskie līgumi (vienošanās), kuros paredzēta savstarpēja stipendiju apmaiņa starp līgumslēdzējpušu valstu iedzīvotajiem.  Aģentūrā tika saņemti ārzemnieku stipendiju iesniegumi no 24 valstīm un 2016./2017.akadēmiskajā gadā ar vērtēšanas komisijas lēmumu ir piešķirtas 60 Latvijas valsts stipendijas ārzemniekiem studijām augstākās izglītības institūcijās.  Šobrīd stipendiju iesniegumu iesniegšanu un to izvērtēšanu aģentūra administrē papīra veidā, kuru veic aģentūras izveidota Latvijas stipendiju kandidātu vērtēšanas komisijas (turpmāk – vērtēšanas komisija), kuras sastāvā ir ministrijas, Valsts izglītības attīstības aģentūras (turpmāk – aģentūra) un biedrības “Latvijas Studentu apvienība” pārstāvji.  Ievērojot esošos MK noteikumus Nr.68, ārzemniekiem stipendiju iesniegumi jāsagatavo un jāsūta ar pasta vai kurjerpasta starpniecību uz aģentūru. Vairākās valstīs, kuru iedzīvotājiem ir iespēja pieteikties uz stipendijām, ir apgrūtināta pasta darbība, kas negatīvi ietekmē to, vai stipendiju iesniegumi aģentūrā tiek saņemti laicīgi. Līdzšinējā pieredze liecina, ka aptuveni 30% iesniegumi tika sūtīti papīra veidā ar kurjerpasta starpniecību, tādējādi radot papildus izdevumus ārzemniekam (aptuveni 50 – 100 USD atkarībā no valsts), kā arī iesniegumu nogādāšana līdz Latvijai aizņēma līdz vienam mēnesim.  Savukārt vērtēšanas komisijas locekļiem, kuri izskata stipendiju iesniegumus, ir jāveic procedūras administrācija papīra veidā, kā arī pēc izvērtējuma veikšanas attiecīgā informācija ir ievadāma datorā un iegrāmatojama papīra formātā. Šāda pieeja neatbilst mūsdienu moderna valsts pakalpojuma prasībām. Iepazīstoties ar ārvalstu praksi, aģentūra konstatēja, ka Austrijā, Igaunijā, Lietuvā, Nīderlandē, Slovākijā, Zviedrijā, Ungārijā u.c. valstīs valsts stipendiju pieteikšanās tiek veikta elektroniskā veidā. Attiecīgi arī Latvijā ir nepieciešams ieviest elektronisko stipendiju iesniegumu iesniegšanas sistēmu (turpmāk –sistēma) stipendiju iesniegumu iesniegšanai un izskatīšanai.  Tas arī dos iespēju efektīvāk iegūt un apstrādāt statistikas datus par stipendiju iesniegumu iesniedzējiem un stipendiju saņēmējiem.  Ņemot vērā to, ka Latvija kopumā virzās uz e- pakalpojumu ieviešanu un administratīvo procedūru vienkāršošanu valsts pārvaldes sniegtajos pakalpojumos, arī efektīva valsts stipendiju administrēšana ir viens no nozīmīgiem soļiem kopējā Latvijas augstākās izglītības internacionalizācijā.  Noteikumu projekts neparedz dokumentu iesniegšanu ar pasta starpniecību papīra veidā, e-pastu vai personīgi aģentūrā, tādējādi atvieglojot iesnieguma iesniegšanas procedūru ārzemniekiem un iesniegumu izvērtēšanas procesu.  Ar sistēmas ieviešanu ārzemniekiem samazinās administratīvais un finansiālais slogs, kā arī tiek atvieglota stipendiju iesniegumu iesniegšana, veicot to tikai elektroniski ar interneta starpniecību (piemēram, izmantojot publisku pieeju internetam savu valstu institūcijās, kas atbildīgas par ārvalstu stipendiju administrēšanu, izglītības iestādēs, bibliotēkās). Ņemot vērā to, ka pieteikšanās Latvijas augstskolās studijām ārzemniekiem jau vairākus gadu garumā notiek elektroniski, nav pamata uzskatīt, ka tiem ārzemniekiem, kuri ir pieteikušies studijām elektroniski, nebūs iespēja pieteikties elektroniski arī valsts stipendijai.  Līdz ar to stipendiju iesniegumu iesniegšana elektroniski gan vienkāršos stipendijas iesnieguma iesniegšanas procesu ārzemniekiem, gan arī ietaupīs to finanšu līdzekļus (papīra, pasta izdevumi) un laika resursus.  Ar noteikumu projektu tiek precizēts stipendijas nosaukums, norādot, ka tā ir “Latvijas valsts” stipendija.  Noteikumu projekts nosaka, ka ministrija sagatavo, apstiprina un nosūta aģentūrai līdz katra gada 1.novembrim to valstu sarakstu, kuru iedzīvotājiem ir tiesības uz stipendiju MK noteikumu Nr.68 ietvaros. Tiklīdz starptautiskais līgums (vienošanās) noteiktā kārtībā stājas spēkā vai zaudē spēku, tā ministrija aktualizē minēto aģentūrai nosūtīto valstu sarakstu. Minētais termiņš aģentūrai ir nepieciešams, lai tā savlaicīgi izpildītu MK noteikumu Nr.68 10. un 11.punktā noteikto, tas ir, līdz katra gada 31.janvārim:  -) īsteno sadarbību ar atbildīgām ārvalstu institūcijām, kuras administrē stipendiju jautājumus, un ārvalstu diplomātiskajām pārstāvniecībām Latvijā un Latvijas diplomātiskajām pārstāvniecībām attiecīgajās ārvalstīs;  -) izvieto aģentūras un ministrijas tīmekļu vietnēs informāciju par stipendiju ieguves prasībām, dokumentāciju, iesniegšanas kārtību, stipendijas iesniegumu izvērtēšanas un stipendijas saņemšanas procedūru ar augstskolas starpniecību;  -) sagatavo informatīvos bukletus, kas nepieciešami atbildīgām ārvalstu institūcijām, kuras administrē stipendiju jautājumus, un ārvalstu diplomātiskajām pārstāvniecībām Latvijā un Latvijas diplomātiskajām pārstāvniecībām attiecīgajās ārvalstīs.  Minētais termiņš “līdz katra gada 1.novembrim” nesaīsina ārzemniekam pieteikšanās termiņu stipendijas saņemšanai, un līdz ar to *neierobežo un neskar ārvalstnieku tiesības uz stipendiju iegūšanu atbilstoši MK noteikumiem Nr.68.*  Pieteikšanas termiņš tiek saglabāts atbilstoši MK noteikumu Nr.68 10.5.apakšpunktam, tas ir katru gadu līdz 1.aprīlim.  Tā kā MK noteikumos Nr.68 nav noteikts datums, ar kuru sākas pieteikšanās termiņš stipendijām uz nākamo studiju gadu, tad, ievērojot MK noteikumu Nr.68 10.punkta ievaddaļā minēto termiņu (līdz katra gada 31.janvārim), kas nepieciešams aģentūrai, lai tā veiktu visas nepieciešamās sagatavošanas darbības saistībā ar stipendiju piešķiršanu nākamajam studiju gadam, ar noteikumu projekta 4.punktu tiek precizēts MK noteikumu Nr.68 10.5.apakšpunkts, nosakot, ka iesnieguma termiņš stipendijas iesniegumu iesniegšanai ir katru gadu no 1.februāra līdz 1.aprīlim.  Ar noteikumu projektu precizē MK noteikumu 6.punktu, nosakot, ka ministrija nosaka stipendijas apmēru līdz katra gada 1.novembrim nākamajam studiju gadam, bet ne līdz kārtēja gada beigām, kā tas ir tagadējā regulējumā. Tas ir nepieciešams, lai aģentūra nodrošinātu MK noteikumu 10. un 11.punktā noteiktā izpildi.  Ārzemnieki uzzinās par sistēmu tieši tāpat kā līdz šim par stipendijas iespējām Latvijā, tas ir, aģentūra, izpildot MK noteikumu 10. un 11.punktu, sagatavo informatīvu bukletu par Latvijas valsts piedāvātajām stipendijas iespējām, kuru izplatīs starptautiskajās izglītības izstādēs, kurās Latvija piedalās, kā arī izplatīs caur Latvijas vēstniecībām mērķa valstīs, ar kurām ir noslēgti starptautiskie sadarbības līgumi izglītībā un zinātnē, kā arī nosūtīs bukletu attiecīgajām atbildīgām ārvalstu institūcijām, kuras administrē stipendiju jautājumus, ārvalstu diplomātiskajām pārstāvniecībām Latvijā un Latvijas diplomātiskajām pārstāvniecībām attiecīgajās ārvalstīs. Papildus tiks izmantoti sociālie tīkli informācijas izplatīšanai par stipendijas iespējām. Ieviešot sistēmu ir nepieciešams aktualizēt MK noteikumu 1.pielikumu, kurā ārzemniekam būtu jānorāda vidējā sekmju atzīme katrā studiju līmenī, kā arī studiju līmenis, kuram students piesakās, kuru varēs izvēlēties no piedāvātā saraksta (tas tiek atrunāts noslēgtajos starptautiskos līgumus (vienošanās) par sadarbību izglītībā un zinātnē). Noteikumu projekts precizē ar stipendiju iesniegumu vienlaikus iesniedzamo informāciju, kā arī to, ka katrreiz piesakoties stipendijai, informācija ir iesniedzama pilna apjomā.  MK noteikumu 2.pielikumā studijām nepieciešamās (latviešu vai angļu) valodu prasmes novērtējums tiek no kvalitatīvajiem kritērijiem pārnests uz administratīvajiem kritērijiem, jo valodas prasmju vērtējumu veic vai atzīst Latvijas augstskola, bet vērtēšanas komisija faktiski valodas prasmju vērtējumu neveic. |
| 3. | Projekta izstrādē iesaistītās institūcijas | Ministrija un aģentūra. |
| 4. | Cita informācija | Elektroniskā sistēma nav klasificējama kā valsts informācijas sistēma atbilstoši Valsts informācijas sistēmu likuma 3.panta ceturtajai daļai, jo elektroniskā sistēma būs tāda informācijas sistēma, ko valsts institūcijas veido un uztur iekšējās lietošanas informācijas apritei.  Pamatojoties uz MK noteikumu Nr.68 regulējumu, tikai ārvalstniekiem ir noteiktas tiesības iegūt Latvijas stipendiju, kuras būtība ir, pamatojoties uz starptautiskajiem līgumiem (vienošanās), sekmēt izglītības internacionalizāciju un eksportspēju (MK noteikumu Nr.68 ietvaros stipendiju nepiešķir par studiju programmas apguvi ar grāda vai profesionālās augstākās izglītības ieguvi), kā arī „gudro prātu” piesaisti, piedāvājot studiju programmas, kas ir saistītas ar latviešu un baltu filoloģiju, literatūru, kultūru un Latvijas vēsturi vai arī tajās jomās, kurās Latvijai trūkst augsti kvalificētu speciālistu. Līdz ar to šādu stipendiju ietvaros ārvalstniekiem ir iespēja iepazīties ar Latviju un studēt 1 akadēmisko gadu vai līdz 2 akadēmiskajiem gadiem latviešu un baltu filoloģijas, literatūras un kultūras Latvijas vēstures studijām maģistra programmās.  Oficiālās elektroniskās adreses likuma (turpmāk – Likums) 5.panta pirmās daļas 2.punkts nosaka, ka oficiālās elektroniskās adreses izmantošana ir obligāta valsts iestādei un reģistros reģistrētam tiesību subjektam.  “Reģistros reģistrēts tiesību subjekts” atbilstoši Likuma 1.panta 4.punktam ir oficiālās elektroniskās adreses konta lietotājs - tiesību subjekts, kas reģistrēts Uzņēmumu reģistra reģistros (turpmāk — reģistri), reģistros nereģistrēta persona vai fiziskā persona, kurai ir aktivizēts oficiālās elektroniskās adreses konts. Savukārt šī panta 5.punktā noteikts, ka reģistros nereģistrēta persona ir persona, kura nav reģistrēta reģistros, bet ir reģistrēta Valsts ieņēmumu dienesta nodokļu maksātāju reģistrā.  Ņemot vērā minēto, ministrija izvērtēs iespēju salāgot sistēmas sadarbspēju ar e-adreses informācijas sistēmu, pirms tam rūpīgi izskatot jautājumu, kas saistīts ar ārvalstnieka iespējām aktivizēt oficiālās elektroniskās adreses kontu Likuma 1.panta 3.punkta izpratnē un oficiālās elektroniskās adreses izveidi, un adresāta sasniedzamību elektroniskajā vidē, ņemot vērā ārvalstnieka mītnes valsti.  Minētais jautājums būtu skatāms kopsakarā ar virkni citu normatīvo aktu, kas ir ministrijas kompetencē, lai ieviestu minētajā likumā noteikto, neizceļot vienu tiesību aktu. Tādējādi nodrošinot vienveidīgu minētā likuma normas ieviešanu un piemērošanu.  Ievērojot Augstskolu likuma 83.1 pantu un MK noteikumus Nr.68, pamatojoties uz noslēgtajiem starptautiskajiem līgumiem, uz Latvijas valsts stipendiju var pretendēt tikai ārvalstnieki *bez konkursa*, taču valsts budžeta finansējumu stipendijas nodrošināšanai ārzemnieka studijām *piešķir augstskolai vai koledžai* no valsts budžeta. Šādas stipendijas mērķis ir internacionalizācijas un eksportspējas sekmēšana, ar nolūku piesaistīt ārvalstniekus studijām Latvijā.  Savukārt atbilstoši Izglītības likuma 14.panta 23.punktam un Augstskolu likuma 52.panta pirmajai un trešajai daļai, ievērojot Ministru kabineta 2004.gada 24.augusta noteikumus Nr.740 “Noteikumi par stipendijām”, stipendiju piešķiršanas pamatā ir stipendiju konkurss *atbilstoši valsts finansēto studiju vietu skaitam* augstskolās un koledžās, kas tiek finansētas no valsts budžeta līdzekļiem un profesionālās izglītības programmās izglītojamajiem, kuri uzņemti atbilstoši valsts vai pašvaldību finansēto vietu skaitam. Šāda konkursa pamatā ir: sekmīgi noteiktajā termiņā nokārtotie nepieciešamie pārbaudījumi un pilnībā iegūts attiecīgajam akadēmiskā gada semestrim paredzētais kredītpunktu skaits.  Par sistēmas ieviešanu arī Ministru kabineta 2004.gada 24.augusta noteikumu Nr.740 “Noteikumi par stipendijām” tiks izvērtēts, izskatot kārtējos nepieciešamos grozījumus minētajos noteikumos. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta mērķa grupa ir ārvalstnieki, ministrija un aģentūra. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts tiešā veidā mazina administratīvo slogu ārzemniekiem un aģentūrai.  Tiesiskais regulējums attiecībā uz stipendiju iesniegumu iesniegšanu ārzemniekiem salīdzinājumā ar jau šobrīd spēkā esošo regulējumu, pamatojoties uz MK noteikumiem Nr.68.  Ar noteikumu projektu tiek mainīta iesniegumu iesniegšanas forma, proti, papīra forma tiek aizstāta ar stipendiju iesniegumu iesniegšanu sistēmā, ar to novēršot administratīvo un finansiālo slogu ārzemniekiem, vienlaikus vienkāršo stipendiju iesniegumu iesniegšanu.  Tiesiskais regulējums nerada administratīvo slogu ministrijai un aģentūrai. Netiek noteikti jauni pienākumi. Stipendiju iesniegumus vairs nevajadzēs apstrādāt papīra formā un administrēt manuāli. Tas viss tiks veikts sistēmas ietvaros un aģentūras esošā budžeta un cilvēkresursu ietvaros, kā tas jau notiek, pamatojoties uz MK noteikumiem Nr.68.  Ar noteikumu projektu samazina administratīvo slogu ārzemniekiem un aģentūrai:  a) stipendiju iesniegumu iesniegšanu ārzemnieki veiks elektroniski ar interneta starpniecību (piemēram, izmantojot publisku pieeju internetam izglītības iestādēs, bibliotēkās), līdz ar to stipendiju iesniegumi ārzemniekiem vairs nebūs jāsūta ar pasta vai kurjerpasta starpniecību aģentūrai, kā tas ir līdz šim, ievērojot apjomīgo dokumentu pakotni, dēļ kā pasta vai kurjerpasta izdevumi ir ievērojami (aptuveni no 50 – 100 USD atkarībā no valsts, no kuras tie tiek sūtīti). Sistēmas ieviešana gan vienkāršos stipendijas iesnieguma iesniegšanas procesu ārzemniekiem, gan arī ietaupīs to finanšu līdzekļus (papīra, pasta izdevumi) un laika resursus. Līdz šim vairākās ārvalstīs, kuru iedzīvotājiem ir iespēja pieteikties uz stipendijām, ir apgrūtināta pasta darbība, kas negatīvi ietekmē to, vai stipendiju iesniegumi aģentūrā tiek saņemti laicīgi;  b) aģentūras un tās izveidotās vērtēšanas komisijas darbs tiek optimizēts, administrējot stipendiju iesniegumu izskatīšanu, vērtēšanu un lēmuma pieņemšanu atbilstoši MK noteikumiem Nr.68, vairs neveicot to papīra veidā. Pēc stipendiju iesniegumu izvērtējuma veikšanas attiecīgā informācija vairs nebūs ievadāma datorā un iegrāmatojama papīra formātā, kas ir laikietilpīgs un cilvēkresursus prasošs process. Jāņem vērā, ka sistēmas ieviešana arī atbilst mūsdienu moderna valsts pakalpojuma prasībām. Tas nodrošina iespēju savlaicīgi informēt ārzemniekus, kas iesnieguši stipendiju iesniegumus, par to izskatīšanas rezultātiem.  Elektroniskās stipendiju iesniegumu sistēmas ir izveidotas, piemēram, Igaunijā, Lietuvā, Ungārijā. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2016.gads** | | Turpmākie trīs gadi (*euro*) | | |
| **2017.g.** | **2018.g.** | **2019.g.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  |  |  |  |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Noteikumu projekts šo jomu neskar. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Sistēmas izveide tiks veikta esošā valsts budžeta un budžeta bāzes 2017.–2019. gadam ietvaros, līdz ar to nav nepieciešami papildu budžeta līdzekļi. Stipendijas tiek piešķirtas ministrijas valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammas 70.07.00 “Eiropas Savienības, starptautiskās sadarbības programmu un inovāciju izglītības jomā īstenošanas nodrošināšana” ietvaros, savukārt sistēmas izveidošanas un uzturēšanas izmaksas tiks segtas no ministrijas valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammas 70.08.00 “Valsts izglītības attīstības aģentūra” esošo budžeta līdzekļu ietvaros. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta izstrādes gaitā tika īstenota sadarbība ar biedrību “Latvijas Studentu apvienība”.  Aģentūra ir sagatavojusi informatīvu bukletu par Latvijas valsts piedāvātajām stipendijas iespējām, kuru izplatīs starptautiskajās izglītības izstādēs, kurās Latvija piedalās, kā arī izplatīs caur Latvijas vēstniecībām mērķa valstīs, ar kurām ir noslēgti sadarbības līgumi izglītībā un zinātnē, kā arī nosūtīs bukletu attiecīgajām ārvalstu vēstniecībām Latvijā. Papildus tiks izmantoti sociālie tīkli informācijas izplatīšanai par stipendijas iespējām. |
| 2. | Sabiedrības līdzdalība projekta izstrādē | Biedrība “Latvijas Studentu apvienība” sniedza pozitīvu vērtējumu noteikumu projektam. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aģentūra, ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu izpildi nodrošinās pieejamo cilvēkresursu ietvaros.  Saistībā ar noteikumu izpildi nav nepieciešams veidot jaunas institūcijas, likvidēt vai reorganizēt esošās institūcijas. |
| 3. | Cita informācija | Nav |

Anotācijas IV un V sadaļa – *projekts šīs jomas neskar*.

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

01.11.2016. 11:19

2528

Depkovska, 67047772

[anita.depkovska@izm.gov.lv](mailto:anita.depkovska@izm.gov.lv)

Šmite 67785415

[sintija.smite@viaa.gov.lv](mailto:sintija.smite@viaa.gov.lv)

Jakoviča 67814331

[aija.jakovica@viaa.gov.lv](mailto:aija.jakovica@viaa.gov.lv)